Diari Oficial de la Generalitat Valenciana


Sumari del DOGV 2727, del 12-04-1996 (1996/837899)

RESOLUCIÓ de 19 de febrer de 1996, del director general d'Interior i del Servei d'Emergències, per la qual s'amplia la base de dades del professorat col·laborador, expert en àrees i matèries relatives a la Seguretat Pública.
--------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2727

Data del DOGV
:   12-04-1996

Secció del DOGV
:   ALTRES DISPOSICIONS

Número del document
:   1996/837899


Data del document
:   19-02-1996

Organisme emissor
:   Conselleria d'Administració Pública

Tipus de document
:   Resolució

Anàlisi jurídica

RESOLUCIó de 19 de febrer de 1996, del director general d'Interior i del Servei d'Emergències, per la qual s'amplia la base de dades del professorat col·laborador, expert en àrees i matèries relatives a la Seguretat Pública.   
L'Institut Valencià de Seguretat Pública, creat per la Llei de la Generalitat Valenciana 2/1990, de 4 d'abril, de Coordinació de Policies Locals de la Comunitat Valenciana, té atribuïdes les funcions d'investigació, formació i perfeccionament professional de les policies locals de la Comunitat Valenciana. Per a això, s'han d'organitzar i impartir totes les activitats docents dirigides tant a la selecció (cursos bàsics d'accés), com a la formació permanent i professionalitzada de tots els integrants d'aquest col·lectiu. Per tant, cal que es dote dels mitjans humans i materials necessaris per a atendre el compliment de les finalitats que la llei li assigna.  
Mitjançant la Resolució de la Direcció General d'Interior, de 27 de desembre de 1993 (DOGV núm. 2.195, de 28 de gener de 1994), es va crear la base de dades del professorat col·laborador expert en àrees i matèries relatives a la seguretat pública, com a element necessari per a concertar millor els serveis del personal més idoni, quan les necessitats formatives ho requerisquen.  
Atés el temps transcorregut, la incorporació de nous tècnics, professionals i experts, i també per a donar satisfacció a la demanda d'incorporació de noves promocions, pel que fa als principis d'igualtat, mèrit i capacitat i publicitat, a la vista d'allò disposat en l'article 5.2 de la Llei de la Generalitat Valenciana 2/1990, de 4 d'abril, de Coordinació de Policies Locals de la Comunitat Valenciana, juntament amb els articles 17 i 47 i següents del Decret 210/1995, de 24 de juliol, del Govern Valencià, pel qual s'aprova el Reglament Orgànic i Funcional de la Conselleria d'Administració Pública, resolc:  
Primer  
Es convoca, als efectes de la seua inclusió en la base de dades del professorat col·laborador expert en àrees i matèries de coneixement de la seguretat pública, de l'Institut Valencià de Seguretat Pública (IVASP), les persones que s'indiquen i en les àrees i matèries que s'expressen en l'annex d'aquesta resolució.  
Segon  
Podran sol·licitar la inscripció com a professors col·laboradors en la base de dades del professorat de l'IVASP:  
1. Les persones físiques que, bé per compte propi o bé al servei de les administracions públiques, institucions universitàries, empreses públiques i privades, posseïsquen l'experiència i els mèrits professionals d'interès per a la formació en les matèries competència de l'IVASP.  
2. Les persones jurídiques, departaments i instituts universitaris o grups de professors, sempre que es garantisca expressament la docència d'una àrea completa i es designe un professor responsable de la direcció i coordinació del grup. En aquest supòsit la seua inclusió en la base de dades es realitzarà indicant juntament amb la relació de professors col·laboradors l'entitat a la qual pertanyen.  
Tercer  
Per a obtenir la inscripció com a professors col·laboradors en la base de dades del professorat de l'IVASP, s'hauran d'acreditar els punts següents:  
a) Titulació acadèmica o professional. En general, serà mèrit qualificat estar en possessió de titulació universitària superior o equivalent. No obstant això, la possessió d'aquesta titulació podrà dispensar-se per a la impartició de la docència en matèries de contingut eminentment pràctic, o directament relacionat amb la seguretat pública, sempre que s'estiga en possessió d'altres títols oficials o es posseïsca una experiència reconeguda que, a judici de l'òrgan de selecció, acredite de manera fefaent un alt grau de qualificació en la matèria per a la qual aspira a ser professor.  
b) Memòria del projecte formatiu. En tot cas s'haurà de presentar una memòria del projecte formatiu, suficientment documentada, referent a l'àrea o matèria a la qual aspiren a impartir i que necessàriament abraçarà els punts següents:  
- Programació, planificació i esquema comprensiu del desenvolupament docent de la matèria corresponent.  
- Objectius i metodologia d'impartició.  
- Anàlisi de continguts de la matèria de què es tracte.  
- Proposta de casos pràctics relacionats amb la matèria, i també treballs complementaris.  
- Proposta de mètodes d'avaluació de rendiments docents.  
Quart  
La selecció dels professors col·laboradors, es durà a terme sobre la base de la valoració:  
1. Del currículum professional, amb expressió dels serveis prestats, investigacions desenvolupades, treballs publicats, participació en cursos, seminaris, conferències, etc.  
2. De la memòria del projecte formatiu, d'acord amb allò establit en el paràgraf b) del punt quart.  
3. Entrevista personal, si s'escau, que durà a terme l'òrgan de selecció.  
Cinqué  
La comissió de selecció dels aspirants que opten a la seua inscripció com a professors col·laboradors, estarà integrada pels membres següents:  
- President: el director general d'Interior i del Servei d'Emergències.  
- Vocals:  
· El director de l'Institut Valencià de Seguretat Pública.  
· Dos vocals designats pel director general d'Interior, d'entre catedràtics o professors d'universitat que tinguen la seua seu a la Comunitat Valenciana.  
- Secretari: el de l'Institut Valencià de Seguretat Pública, que actuarà a la vegada com a vocal.  
El procediment d'actuació de la comissió es regirà per allò establit pels òrgans col·legiats en la Llei de Règim Jurídic de les Administracions Públiques i del Procediment Administratiu Comú.  
De tots els membres de la comissió qualificadora es nomenaran suplents.  
Sisé  
1. La inclusió en la base de dades de l'IVASP, conferirà als professors col·laboradors inscrits els drets següents:  
a) Reconeixement públic, mitjançant l'atorgament del corresponent certificat, en el qual constarà la condició de professor col·laborador de l'IVASP, amb expressió de l'àrea o matèria de què se tracte.  
b) Preferència en la prestació dels serveis docents necessaris per a la execució dels plans de formació de l'IVASP, sense perjudici de les necessitats específiques que l'Institut puga tenir en cada moment.  
c) Percepció de les contraprestacions econòmiques corresponents als serveis prestats, en els terminis previstos en la legislació aplicable.  
2. La memòria anual d'activitats de l'IVASP contindrà de manera expressa els professors col·laboradors inclosos en la base de dades.  
Seté  
Les persones incloses en la base de dades de l'IVASP, una vegada designats per l'Institut per a impartir les activitats docents, s'obliguen, sota la direcció d'aquest, a la realització de les funcions contingudes en l'article 2 de la Resolució de la Direcció General d'Interior de 27 de desembre de 1993 (DOGV núm. 2.195, de 28 de gener de 1994).  
Vuité  
Les sol·licituds d'inscripció en la base de dades de professorat col·laborador de l'IVASP, acompanyades dels documents i la memòria a què es fa referència en el punt quart d'aquesta resolució, es presentaran, dirigides al director general d'Interior, en el Registre General de la Conselleria d'Administració Pública, carrer del Miquelet, número 5, codi postal 46915, València, o bé en qualsevol de les formes determinades en la Llei de Règim Jurídic de les Administracions Públiques i del Procediment Administratiu Comú.  
El termini de presentació de sol·licituds serà d'un mes, comptador a partir de l'endemà al de la publicació en el Diari Oficial de la Generalitat Valenciana, de la convocatòria respectiva.  
València, 19 de febrer de 1996.- El secretari general de la Conselleria d'Administració Pública.  
ANNEX  
   
1. Policia judicial.  
- Conèixer les funcions específiques de la policia judicial, i el marc jurídic en el qual les desenvolupen.  
- Actuacions específiques.  
2. Medi ambient.  
- Donar a l'alumne els coneixements i les pràctiques legals tendents a la protecció mediambiental a nivell:  
- Constitucional.  
- Civil i penal.  
- Analitzar els diversos conceptes mediambientals i sistemes de detecció de contaminant.  
3. Protecció de personalitats.  
- Desenvolupar les habilitats i destreses necessàries per a fer front i prevenir possibles situacions de violència sobre personalitats i edificis.  
- Conéixer i practicar tècniques fonamentals aplicades a cada intervenció.  
- Factors psicosocials.  
4. Tècniques de gestió de caps.  
- Adquirir els coneixements, habilitats i aptituds que capaciten l'alumne per a l'exercici de la gestió policíaca a nivell de caps i caps intermedis.  
- Que l'alumne siga capaç d'aplicar les tècniques d'organització i comandament en el camp policíaca.  
- Adquirir i desenvolupar les habilitats necessàries per a la planificació, direcció i control de l'activitat policíaca.  
5. Atestats.  
- Dotar l'alumne de criteris de fons i forma en la confecció i redacció de documents.  
- Ensinistrar pràcticament en procediments i instrucció de diligències usuals en la seua funció policíaca.  
- Facilitar a l'alumne coneixements legislatius en l'àrea per a dur a terme les seues funcions amb eficàcia i garantia jurídica, amb especial menció a l'actualització de la jurisprudència sobre el tema.  
6. Trànsit i seguretat vial.  
- Instruir l'alumne sobre la legislació vigent i competències en matèria de trànsit urbà.  
- Conèixer els sistemes de senyalització i condicions tècniques dels vehicles .  
- Procediment sancionador.  
7. Defensa personal.  
- Entrenar l'alumne en hàbits per a intervencions policíaques fent un ús correcte de les seues capacitats.  
- Ensinistrar l'alumne en el maneig i ensinistrament de les tècniques de defensa personal i també de la normativa vigent.  
8. Tir policíac.  
- Facilitar a l'alumne els coneixements legislatius i les normes de seguretat en la utilització d'armes de foc.  
- Desenvolupar les habilitats i destreses necessàries per a la instrucció i docència en l'àrea.  
- Conèixer les característiques i les normes d'ús de les armes curtes i també el maneig d'aquestes.  
9. Investigació d'accidents.  
- Adquirir els coneixements legals tècnics i pràctics que incidisquen sobre la matèria.  
- Analitzar les mesures tendents a evitar l'agreujament de l'accident.  
- Ensinistrar l'alumne en actituds d'objectivitat i concreció en la dels fets i recollida de proves.  
- Anàlisis pericials i de reconstrucció de l'accident.  
- Casuística, prevenció.  
10. Dret penal i processal.  
- Dotar l'alumne dels coneixements i de les pràctiques legals per a desenvolupar amb eficàcia les funcions encomanades.  
- Familiaritzar l'alumne amb els principis de:  
- Dret penal i processal i amb les recents reformes del codi penal nou  
11. Transmissions.  
- Capacitar l'alumne per a l'ús dels sistemes de comunicació i l'adaptació específica a la policia local.  
- Ensinistrament pràctic en la utilització d'aparells de ràdio i transmissió.  
12. Informàtica.  
- Dotar l'alumne d'un instrument que permeta l'agilitat i l'eficàcia en el processament d'informació i documentació bàsiques de les funcions policíaques.  
12.1. Informàtica avançada.  
- Adquirir els coneixements que capaciten l'alumne per a l'ús de les aplicacions informàtiques avançades:  
- Gestor de documentació: Creació de documents patró i creació de documents associats.  
- Generador de llistats: fitxers, edició i execució.  
- Integració de fotografies i imatges: càmeres digitals, escànner, arxiu, selecció i impressió.  
- Enllaç amb les estadístiques: extracció de dades de bases.  
- Realització d'estadístiques amb Excel.  
- Comunicacions: utilitats del mòdem.  
13. Educació vial per a escolars.  
- Capacitar l'alumne en els coneixements i en les tècniques que permeten fer conèixer les normes de seguretat vial als escolars.  
14. Transport de mercaderies perilloses.  
- Conèixer la normativa vigent i la documentació necessària de vehicles i conductors, les senyalitzacions identificatives de material de transport que impliquen riscos per a la població.  
- Instruir en les modificacions físiques i els canvis d'estats i en els procediments d'actuació en el cas d'emergència: coordinació amb altres organismes.  
15. Policia de barri.  
- Adquirir els coneixements necessaris de les funcions de policia de barri en les diferents vessants: sociològiques, qualitats i actituds del policia de barri, com a policia judicial, en detencions, relacions amb els col·laboradors (vigilants nocturns de finques urbanes, vigilants privats, etc.). Activitats diverses, tècniques d'intervenció, etc.  
16. Drogues.  
- Introducció en el coneixement de les drogues: els seus orígens. Classificació. Efectes. Les causes que duen al consum i les bases per a la prevenció social i policíaca.  
17. Primers auxilis.  
- Adquirir nocions i pràctiques sobre politraumatismes. Les ferides. Les contusions. Els traumatismes de l'aparell locomotor. Sistema nerviós central. Cremades: els seus graus. Actuació del socorrista davant d'un cremat. Intoxicacions: diversos tipus. Tècniques de recuperació. Pràctiques de reanimació cardiopulmonar bàsic.  
18. Trànsit urbà.  
- Adquirir coneixements sobre:  
Tècniques de trànsit: conceptes fonamentals. L'ordenació del trànsit: mesures permanents, esporàdiques i metodologia d'actuació. La regulació del trànsit per agents, per semàfors. Pràctiques de regulació del trànsit: els senyals d'agents en la regulació del trànsit i la sincronització. Regulació pràctica del trànsit en la via pública.  
19. Comunicació policia-ciutadà.  
- Sensibilitzar els participants pel que fa als diferents factors que condicionen l'eficàcia del treball policíac, fent-los viure experiències que els ajudaran a adquirir consciència de la seua conducta. Els objectius generals del curs són: desenvolupar els coneixements i les habilitats necessaris per a optimitzar les relacions interpersonals en el treball policíac i conéixer i practicar estratègies i tàctiques de comunicació interpersonal que permeten resoldre, de manera eficaç, les situacions conflictives.  
20. Psicologia.  
- Proporcionar un esquema o punt de referència on totes i cadascuna de les funcions policíaques tinguen cabuda i que a més a més capaç de generar unes actituds, una adequació professional congruent amb els temps i tendències socials actuals. En definitiva, que afavorisquen una filosofia d'actuació policíaca que estiga en consonància i consensuada amb la comunitat a la qual serveix.  
21. Resolució de conflictes privats.  
- Proporcionar els coneixements normatius per a la resolució dels conflictes privats que més habitualment solen presentar-se a les policies locals (habitatge, sorolls, consum, normes de veïnatge, etc.).  
22. Dret administratiu i activitats locals.  
- Proporcionar als alumnes els coneixements normatius sobre l'organització i el funcionament de les administracions públiques, especialment l'administració local.  
- Actualitzar els coneixements sobre el procediment administratiu, i en particular sobre el procediment sancionador.  
- Donar a conèixer les activitats i els medis normatius d'intervenció de les corporacions locals en les quals ha d'intervenir les policies locals.